Η Ελλάδα στα Όσκαρ
Τηλεοπτική συνέντευξη με τον σκηνοθέτη Γιώργο Λάνθημο στο Χόλλυγουντ
Για πρώτη φορά από 33 χρόνια Ελληνική ταινία έφτασε στον τελικό γύρο για ένα από τα βραβεία Όσκαρ, που απονεμήθηκαν το βράδυ της τελευταίας Κυριακής του Φλεβάρη στο Χόλλυγουντ. Η ταινία του σκηνοθέτη Γιώργου Λάνθημου «Κυνόδοντας» ήταν φέτος μια από τις πέντε τελικές υποψηφιότητες του Όσκαρ Καλύτερης Ξενόγλωσσης Παραγωγής. Στο παραδοσιακό Κόκκινο Χαλί που είχε στρωθεί για τους προσερχόμενους στην τελετή της απονομής των βραβείων, στην είσοδο του Θεάτρου Κόντακ, ο  απάντησε σε μερικές ερωτήσεις που του υπέβαλε η δημοσιογράφος  του Πρακτορείου  εκ μέρους της Ελληνικής Υπηρεσία της . Ο δημιουργός του «Κυνόδοντα» μας είπε για το έργο του: «Είναι μία ταινία για μια οικογένεια η οποία μεγαλώνει τα παιδιά της μακριά από τον υπόλοιπο κόσμο. Τα παιδιά αυτά δεν ξέρουνε τι υπάρχει πέρα από τον φράχτη του σπιτιού τους και έχουνε μεγαλώσει με την ιδέα ότι είναι οι μόνοι που υπάρχουνε στον κόσμο». Τι σημαίνει για τον Γιώργο Λάνθημο η υποψηφιότητα του Κυνόδοντα για βραβείο Όσκαρ; Να τι μας απάντησε ο ίδιος: «Η υποψηφιότητα αυτή είναι κάτι που δεν περιμέναμε καθόλου γι αυτήν την ταινία αλλά φυσικά μας έδωσε πολλή χαρά και σε εμένα και σε όλους τους συνεργάτες μου. Ελπίζω ότι δίνει μια ελπίδα γενικά στο Ελληνικό σινεμά και για μένα προσωπικά μπορεί να βοηθήσει σε πολλά πράγματα πρακτικά, αλλά αυτό θα το δούμε στο μέλλον». Πως είδε την αναμέτρηση στην κατηγορία στην οποία διαγωνίζονταν η ταινία του, κατά τις λίγες ώρες πριν την απονομή των βραβείων; «Δεν έχω δει τις άλλες ταινίες των συνυποψηφίων μου, οπότε δεν μπορώ να ξέρω ακριβώς. Τους έχω γνωρίσει όμως και όλοι τους είναι πάρα πολύ συμπαθητικοί άνθρωποι και ενδιαφέροντες» Τι θα σήμαινε για την Ελλάδα βράβευση του Κυνόδοντα με Όσκαρ; Το ερώτημα δεν τον είχε απασχολήσει ιδιαίτερα. Κατά την έκφρασή του: «Δεν έχω ιδέα. Είναι κάτι πολύ πέρα από εμένα το ότι βρίσκομαι εδώ. Ήδη το ότι είμαστε εδώ είναι μια πολύ μεγάλη τιμή για μας και επιτυχία. Το να νικήσουμε δεν έχω καν κάτσει να το σκεφτώ». Ο Κυνόδοντας τελικά δεν πήρε το βραβείο καλύτερης ξενόγλωσσης παραγωγής, το οποίο η Αμερικανική Ακαδημία Κινηματογράφου απένειμε στην Δανέζικη ταινία «Σε έναν καλύτερο κόσμο», που πριν λίγες εβδομάδες είχε τιμηθεί και με την Χρυσή Σφαίρα για την ίδια ακριβώς κατηγορία. Η Ελληνική ταινία εθεωρείτο από ορισμένους ειδικούς σαν ένας από τους μεγαλύτερους ανταγωνιστές της Δανέζικης, δεδομένου ότι και αυτή είχε τιμηθεί με άλλο μεγάλο βραβείο από το Φεστιβάλ των Κανών. Αλλά ο Κυνόδοντας δημιούργησε μεγάλο ενθουσιασμό και υπερηφάνεια στους στον Ελληνισμό και στις δύο πλευρές του Ατλαντικού κι επίσης συνέβαλε σε μια θετική προβολή της Ελλάδας στην Αμερική. Αυτά είναι δύο πολύ μεγάλα επιτεύγματα. Ας ευχηθούμε τώρα που ο «Κυνόδοντας» άνοιξε και πάλι στην Ελλάδα την πόρτα των Όσκαρ, μια άλλη Ελληνική ταινία να έχει ακόμα μεγαλύτερη επιτυχία του χρόνου.